**ЗАКОН**

**О СУЗБИЈАЊУ КОРУПЦИЈЕ, ОРГАНИЗОВАНОГ И НАЈТЕЖИХ ОБЛИКА ПРИВРЕДНОГ КРИМИНАЛА**

**ГЛАВА I**

**ОСНОВНЕ ОДРЕДБЕ**

Члан 1.

Овим законом уређује се оснивање, организација, надлежност посебних организационих јединица тужилаштва, суда и других органа у Републици Српској, овлашћења овлашћених службених лица и уређују услови ради ефикасног откривања и кривичног гоњења и суђења учиниоцима кривичних дјела одређених овим законом.

Члан 2.

Овај закон се доноси у циљу ефикасног сузбијања коруптивних кривичних дјела, организованог криминала, најтежих облика привредног криминала и других кривичних дјела одређених овим законом.

**ГЛАВА II**

**ОСНИВАЊЕ, ОРГАНИЗАЦИЈА И НАДЛЕЖНОСТ ПОСЕБНИХ ОРГАНИЗАЦИОНИХ ЈЕДИНИЦА ТУЖИЛАШТВА, СУДОВА И ДРУГИХ ОРГАНА У РЕПУБЛИЦИ СРПСКОЈ**

**1. Оснивање, организација и надлежност Посебног одјељења Републичког тужилаштва за сузбијање корупције, организованог и најтежих облика привредног криминала**

Члан 3.

(1) У Републичком тужилаштву Републике Српске оснива се Посебно одјељење за сузбијање корупције, организованог и најтежих облика привредног криминала (у даљем тексту: Посебно одјељење тужилаштва) које је самостално у свом раду.

(2) Ако овим законом није другачије одређено, на Посебно одјељење тужилаштва примјењују се одредбе Закона о тужилаштвима Републике Српске.

Члан 4.

(1) Посебно одјељење тужилаштва чине замјеник главног републичког тужиоца – специјални тужилац (у даљем тексту: специјални тужилац) и републички тужиоци распоређени у Посебно одјељење тужилаштва који за свој рад одговарају главном републичком тужиоцу Републике Српске.

(2) Посебним одјељењем тужилаштва руководи специјални тужилац.

(3) Специјални тужилац именује се по прописима и поступку као и замјеник главног републичког тужиоца Републике Српске.

(4) Након истека мандата или у случају подношења оставке на ову функцију, специјални тужилац наставља да обавља функцију републичког тужиоца.

(5) Главни републички тужилац Републике Српске, на приједлог специјалног тужиоца, распоређује одређени број именованих републичких тужилаца у Посебно одјељење тужилаштва.

(6) Главни републички тужилац, на приједлог специјалног тужиоца, а у складу са потребама рада Републичког тужилаштва, може распоредити републичке тужиоце у Посебно одјељење и из Посебног одјељења у Опште одјељење.

Члан 5.

(1) Специјални тужилац и републички тужиоци распоређени у Посебно одјељење тужилаштва чине колегијум Посебног одјељења тужилаштва.

(2) Ближи рад колегијума Посебног одјељења уређује се Правилником о унутрашњој организацији и пословању тужилаштава Републике Српске.

Члан 6.

Посебно одјељење тужилаштва надлежно је на цијелој територији Републике Српске за спровођење истражних радњи и кривично гоњење учинилаца кривичних дјела из члана 13. овог закона.

**2. Јединица за истраге и безбједност**

Члан 7.

(1) У оквиру Посебног одјељења тужилаштва оснива се Јединица за истраге и безбједност (у даљем тексту: Јединица), коју чине начелник Јединице и тужилачки истражиоци.

(2) Рад Јединице уређује се Правилником о унутрашњој организацији и пословању Тужилаштва Републике Српске.

Члан 8.

(1) Тужилачки истражиоци су овлашћена службена лица која обављају послове и задатке из надлежности Јединице, а у складу са овлашћењима прописаним Законом о кривичном поступку Републике Српске.

(2) Осим овлашћења из става 1. овог члана, тужилачки истражиоци када поступају по наредби тужиоца у свом раду могу користити и овлашћења прописана за полицијске службенике Републике Српске.

(3) Ближи услови примјене овлашћења, средстава принуде, опреме и ознака тужилачких истражилаца одређују се посебним правилником, који на приједлог специјалног тужиоца доноси главни републички тужилац.

Члан 9.

(1) Тужилачки истражиоци се преузимају споразумом из реда овлашћених службених лица запослених у Министарству унутрашњих послова Републике Српске или лица запослених у безбједносним агенцијама за спровођење закона у Босни и Херцеговини, а предност имају кандидати који имају доказано специјализовано искуство у области борбе против коруптивних кривичних дјела и организованог криминала.

(2) Ближи услови за именовање и број тужилачких истражилаца одређују се Правилником о унутрашњој организацији и пословању Тужилаштава Републике Српске.

Члан 10.

(1) Специјални тужилац из реда тужилачких истражилаца именује начелника Јединице, који му одговара за свој рад.

(2) Специјални тужилац, на приједлог начелника Јединице именује и разрјешава тужилачке истражиоце, који за свој рад одговарају начелнику Јединице, односно специјалном тужиоцу.

(3) У случају разјешења, тужилачки истражилац наставља да обавља дужност коју је обављао прије именовања на дужност тужилачког истражиоца.

Члан 11.

У Посебно одјељење тужилаштва може се именовати и одређени број стручних сарадника и административног особља, а ближи услови унутрашње организације и систематизације радних мјеста уређују се Правилником о унутрашњој организацији и пословању тужилаштава Републике Српске.

**3. Оснивање, организација и надлежност Посебних одјељења надлежних судова**

Члан 12.

(1) У Окружном суду Бања Лука оснива се Посебно одјељење за сузбијање корупције, организованог и најтежих облика привредног криминала (у даљем тексту: Посебно одјељење суда).

(2) Радом Посебног одјељења суда руководи предсједник Посебног одјељења за сузбијање корупције, организованог и најтежих облика привредног криминала (у даљем тексту: предсједник Посебног одјељења суда) који је за свој рад одговоран предсједнику Окружног суда.

(3) Предсједника и судије Посебног одјељења суда распоређује предсједник Окружног суда у Бањој Луци из реда судија тог суда, а који имају релевантно искуство из области кривичног права.

(4) Предсједник Окружног суда Бања Лука, на приједлог предсједника Посебног одјељења суда доноси правилник којим се ближе уређује организација и функционисање Посебног одјељења суда.

Члан 13.

(1) Посебно одјељење суда је надлежно на цијелој територији Републике Српске за кривична дјела прописана Кривичним законом Републике Српске, и то:

1. Тешко убиство (члан 149. став 1. тачка 7] и став 2. у вези са ставом 1),
2. Отмица (члан 165),
3. Трговина људима (члан 198а),
4. Трговина малољетним лицима (члан 198б),
5. Организовање групе или злочиначког удружења за извршење кривичних дјела трговине људима и трговине малољетним лицима (члан 198в),
6. Неовлашћено примање поклона или дарова (члан 267),
7. Неовлашћено давање поклона или дарова (члан 268)
8. Прање новца (члан 280),
9. Утаја пореза и доприноса (члан 287 став 3)
10. Напад на уставно уређење (члан 293),
11. Угрожавање територијалне цјелине (члан 294),
12. Изазивање националне, расне и вјерске мржње и нетрпељивости (члан 294а. став 3. у вези са ст. 1. и 2),
13. Довођење Републике Српске у положај потчињености или зависности (члан 295),
14. Убиство представника највиших органа Републике Српске (члан 296),
15. Отмица највиших представника Републике Српске (члан 297),
16. Оружана побуна (члан 298),
17. Тероризам (члан 299),
18. Узимање талаца (члан 300),
19. Финансирање терористичких активности (члан 301),
20. Диверзија (члан 302),
21. Саботажа (члан 303),
22. Шпијунажа (члан 304),
23. Одавање тајне Републике Српске (члан 305),
24. Упућивање и пребацивање на територију Републике Српске оружаних група, оружја и муниције (члан 306),
25. Позивање на насилну промјену уставног уређења Републике Српске (члан 307),
26. Помоћ учиниоцу послије извршеног кривичног дјела против уставног уређења Републике Српске (члан 308),
27. Стварање злочиначког удружења за вршење кривичних дјела против уставног уређења Републике Српске (члан 309),
28. Припремање кривичних дјела против уставног уређења Републике Српске (члан 310),
29. Злоупотреба службеног положаја или овлашћења (члан 347), у случају када је учинилац кривичног дјела службено или одговорно лице изабрано или именовано од Народне скупштине Републике Српске, Владе Републике Српске и њених министарстава или Високог судског и тужилачког савјета,
30. Примање мита (члан 351),
31. Давање мита (члан 352),
32. Трговина утицајем (члан 353),
33. Злочиначко удружење (члан 383),
34. Организовани криминал (члан 383а),
35. Напад на службено лице у вршењу службене дужности (члан 388. став 3. у вези са ст. 1. и 2).

(2) Посебно одјељење суда надлежно је на цијелој територији Републике Српске и за кривична дјела из главе двадесет осме – Кривична дјела против правосуђа ако су учињена у вези са кривичним дјелима из става 1. овог члана.

(3) Ако у току главног претреса суд установи да није ријеч о кривичном дјелу из става 1. овог члана, неће доставити предмет надлежном суду, него ће сам спровести поступак и донијети одлуку.

Члан 14.

(1) По жалбама на одлуке Посебног одјељења суда одлучује Посебно вијеће за сузбијање корупције, организованог и најтежих облика привредног криминала при Врховном суду Републике Српске (у даљем тексту: Посебно вијеће).

(2) Радом Посебног вијећа руководи предсједник Кривичног одјељења Врховног суда и за свој рад одговора предсједнику Врховног суда Републике Српске.

(3) Предсједника и судије Посебног вијећа распоређује предсједник Врховног суда Републике Српске из реда судија тог суда, а који имају релевантно искуство из области кривичног права.

(4) Предсједник Врховног суда Републике Српске, на приједлог предсједника Кривичног одјељења доноси правилник којим се ближе уређује организација и функционисање Посебног вијећа.

Члан 15.

Уколико овим законом није другачије одређено, на рад Посебног одјељења суда и Посебног вијећа Врховног суда Републике Српске примјењују се одредбе Закона о судовима Републике Српске.

**ГЛАВА III**

**СРЕДСТВА ЗА РАД ПОСЕБНОГ ОДЈЕЉЕЊА ТУЖИЛАШТВА,**

**ПОСЕБНОГ ОДЈЕЉЕЊА СУДА И ПОСЕБНОГ ВИЈЕЋА**

1. **Средства за рад Посебног одјељења тужилаштва**

Члан 16.

Посебно одјељење тужилаштва има свој буџет, који се предлаже и извршава по захтјеву и одобрењу специјалног тужиоца, а који је саставни дио буџета Републичког тужилаштва Републике Српске.

Члан 17.

(1) Посебно одјељење тужилаштва посједује благајну за посебне оперативне послове, чије се коришћење уређује посебним правилником који доноси главни републички тужилац, на приједлог специјалног тужиоца.

(2) Правилник из става 1. овог члана представља службену тајну.

Члан 18.

(1) Специјални тужилац и републички тужиоци Посебног одјељења, као и други запослени имају право на плату и друга права која им по основу рада припадају, односно функције коју обављају.

(2) На плате специјалног тужиоца и републичких тужилаца примјењује се закон којим се уређују плате и друге накнаде судија и тужилаца у Републици Српској.

(3) Специјални тужилац има право и на посебни додатак на плату по основу руковођења, у износу од 10%.

Члан 19.

(1) На плате и остала права по основу рада осталих запослених у Посебном одјељењу тужилаштва примјењују се одредбе закона којим се прописују плате запослених у институцијама правосуђа Републике Српске.

(2) Начелник Јединице за истраге и безбједност и тужилачки истражиоци имају право на посебни додатак на плату по основу сложености и ризика, у износу од 20%.

1. **Средства за рад Посебног одјељења суда и Посебног вијећа**

Члан 20.

(1) У оквиру буџета Окружног суда у Бањој Луци обезбјеђују се посебна финансијска средства за функционисање Посебног одјељења суда, који сачињава и извршава предсједник Окружног суда у Бањој Луци.

(2) У оквиру буџета Врховног суда Републике Српске обезбјеђују се посебна финансијска средства за функционисање Посебног вијећа, који сачињава и извршава предсједник Врховног суда Републике Српске.

Члан 21.

(1) На плате предсједника и судија Посебног одјељења суда и предсједника и судија Посебног вијећа примјењује се закон којим се уређују плате и друге накнаде судија и тужилаца у Републици Српској.

(2) Предсједник Посебног одјељења суда и Предсједник кривичног одјељења Врховног суда Републике Српске имају право и на посебни додатак на плату по основу руковођења, у износу од 10%.

**ГЛАВА IV**

**СЛУЖБЕНА САРАДЊА**

Члан 22.

Тужилаштва у Републици Српској дужна су да без одгађања омогуће несметан увид у кривични предмет који затражи Посебно одјељење тужилаштва.

Члан 23.

(1) Тужилаштва и надлежни органи у Републици Српској дужни су да републичким тужиоцима Посебног одјељења тужилаштва или лицима која раде по њиховом овлашћењу, на њихов захтјев омогуће несметан увид у службену документацију и сву неопходну помоћ и подршку, укључујући обезбјеђивање простора и опреме, као и техничких средстава којима располажу.

(2) Надлежни органи Републике Српске дужни су да без одгађања извршавају захтјеве и наредбе које Посебно одјељење тужилаштва даје у складу са Законом о кривичном поступку Републике Српске.

Члан 24.

Надлежни органи Републике Српске, на захтјев специјалног тужиоца, морају без одгађања предузети мјере и радње из своје надлежности ради обезбјеђивања физичког интегритета специјалног тужиоца, републичких тужилаца распоређених у Посебно одјељење, судија Посебног одјељења суда и судија Посебног вијећа Врховног суда и њихових породица.

**ГЛАВА** **V**

**ПРЕЛАЗНЕ И ЗАВРШНЕ ОДРЕДБЕ**

Члан 25.

(1) Високи судски и тужилачки савјет спровешће процедуру избора и именовања одређеног броја републичких тужилаца и специјалног тужиоца.

(2) Спровођење процедура из става 1. овог члана отпочеће даном објављивања закона у „Службеном гласнику Републике Српске“, а именовани тужиоци ступиће на дужност ступањем на снагу овог закона.

(3) Приликом избора кандидата, Високи судски и тужилачки савјет ће, ако су сви остали услови једнаки, дати предност оним кандидатима који имају доказано специјализовано знање из области коруптивних кривичних дјела и организованог криминала.

Члан 26.

(1) Предсједник Окружног суда у Бањој Луци ступањем на снагу овог закона, распоредиће судије у Посебно одјељење суда, те извршити и друге потребне радње.

(2) Предсједник Врховног суда Републике Српске, ступањем на снагу овог закона распоредиће судије у Посебно вијеће Врховног суда.

Члан 27.

(1) Кривични поступци за кривична дјела из члана 13. овог закона у којима је потврђена оптужница до ступања на снагу овог закона, окончаће се пред судовима који су били стварно и мјесно надлежни до ступања на снагу овог закона.

(2) Кривичне поступцке, у којима је потврђена оптужница од Посебног одјељења за организовани и најтеже облике привредног криминала Окружног суда у Бањој Луци, до ступања на снагу овог закона довршиће Посебно одјељење суда.

(3) Ступањем на снагу овог закона престаје да ради Посебно тужилаштво за сузбијање организованог и најтежих облика привредног криминала – Специјално тужилаштво (у даљем тексту: Специјално тужилаштво) основано при Окружном тужилаштву Бања Лука.

(4) Ступањем на снагу овог закона, главни републички тужилац ће предмете Специјалног тужилаштва доставити надлежним тужилаштвима на поступање, а предмете за кривична дјела из члана 13. овог закона доставити Посебном одјељењу тужилаштва.

(5) До доношења одлуке главног републичког тужиоца из става 4. овог члана, Посебно одјељење тужилаштва дужно је да предузме све радње у поступку за које постоји опасност од одгађања.

Члан 28.

(1) Главни републички тужилац ће у приједлогу буџета Републичког тужилаштва Републике Српске предвидјети посебна средства за оснивање и рад Посебног одјељења тужилаштва.

(2) Ступањем на снагу овог закона, Републичко тужилаштво – Посебно одјељење тужилаштва ће преузети материјално-техничка средства Специјалног тужилаштва.

(3) Предсједник Окружног суда у Бањој Луци ће у приједлогу буџета Окружног суда у Бањој Луци предвидјети посебна средства за оснивање и рад Посебног одјељења суда.

(4) Предсједник Врховног суда Републике Српске ће у приједлогу буџета Врховног суда предвидјети посебна срества за рад Посебног вијећа.

Члан 29.

(1) Тужиоци Специјалног тужилаштва који од Високог судског и тужилачког савјета не буду именовани у Републичко тужилаштво остају да раде у Окружном тужилаштву Бања Лука као окружни тужиоци.

(2) Тужилачки истражиоци Специјалног тужилаштва који не буду распоређени у Јединицу за истраге и безбједност Посебног одјељења тужилаштва од специјалног тужиоца биће разријешени дужности и враћени на дужност коју су обављали прије именовања на дужност тужилачког истражиоца.

(3) Стручни сарадници у Специјалном тужилаштву који не буду преузети у Републичко тужилаштво, остају да раде у Окружном тужилаштву Бања Лука.

(4) Остали запослени у Специјалном тужилаштву који не буду преузети у Републичко тужилаштво биће распоређени у Окружно тужилаштво Бања Лука, у складу са потребама овог тужилаштва и њиховом стручном спремом.

(5) Одлуку о преузимању и распоређивању стручних сарадника и осталих запослених у Посебно одјељење тужилаштва доноси републички тужилац, на приједлог специјалног тужиоца.

Члан 30.

(1) Извршење мјере притвора одређеног у кривичном поступку за кривична дјела из члана 13. овог закона врши се у Посебној притворској јединици у Казнено-поправном заводу у Бањој Луци.

(2) Министар правде ближе уређује организацију, рад и поступање са притвореницима у Посебној притворској јединици, у складу са Законом о кривичном поступку Републике Српске и Законом о извршењу кривичних санкција.

(3) Средства за рад Посебне притворске јединице обезбјеђују се у оквиру буџета Казнено-поправног завода Бања Лука.

Члан 31.

Главни републички тужилац ће у року од 90 дана од ступања на снагу овог закона донијети сљедеће правилнике:

1. Правилник о унутрашњој организацији и пословању тужилаштава Републике Српске (члан 5. став 2, члан 7. став 2, члан 9. став 2. и члан 11),
2. Правилник о примјени овлашћења, употреби средстава принуде, опреме и ознака тужилачких истражилаца (члан 8. став 3),
3. Правилиник о коришћењу средстава за посебне оперативне послове (члан 17).

Члан 32.

Министар правде ће у року од 90 дана од ступања на снагу овог закона ускладити акт о организацији, раду и поступању са притвореницима у Посебној притворској јединици.

Члан 33.

(1) Предсједник Окружног суда у Бањој Луци ће у року од 90 дана од ступања на снагу овог закона донијети Правилник о организацији и начину рада Посебног одјељења суда (члан 12. став 4).

(2) Предсједник Врховног суда Републике Српске ће у року од 90 дана од ступања на снагу овог закона донијети Правилник о организацији и начину рада Посебног вијећа (члан 14. став 4).

Члан 34.

Ступањем на снагу овог закона престаје да важи Закон о сузбијању организованог и најтежих облика привредног криминала („Службени гласник Републике Српске“, бр. 37/06, 69/06 и 99/07).

Члан 35.

Овај закон се објављује у „Службеном гласнику Републике Српске“, а ступа на снагу 1. јула 2016. године.

Број: 02/1-021-128/16 ПРЕДСЈЕДНИК

Датум: 11. фебруар 2016. године НАРОДНЕ СКУПШТИНЕ

***Недељко Чубриловић***